
Na vašem portalu pročitala sam da je poželjno da supružnik prouči dovu prije spolnog odnosa i da je poželjno da uzme ***[abdest](https://pitajucene.com/search/Abdest/questions/ "Pretraži pitanja o abdestu")*** ukoliko želi ponovo prići svojoj supruzi. Odnosi li se to i na supružnicu?


* 
* 
* 
* 
* 
* 
* 

 
Abdest i dova prije spolnog odnosa

Hvala i zahvala pripadaju Svevišnjem Allahu! Na pitanje koje ste postavili, možemo odgovoriti s nekoliko aspekata.  

Prvo, propisano je da čovjek prouči dovu prije spolnog odnosa, a nema smetnje u tome da je prouči i žena.  

Drugo, sunnet je da se čovjek abdesti između spolnih odnosa, a ipak je bolje da se okupa. Ebu Seid el-Hudri, radijallahu anhu, prenio je sljedeći ***[hadis](https://pitajucene.com/search/Hadis/questions/ "Pretraži pitanja o hadisima")***: “Neka čovjek uzme ***[abdest](https://pitajucene.com/search/Abdest/questions/ "Pretraži pitanja o abdestu")*** između spolnih odnosa” (Muslim, 466). U drugoj verziji kaže se: “Neka čovjek između spolnih odnosa uzme abdest onako kako ga uzima za namaz” (Ahmed, 10795. Šejh Šuajb el-Arnaut, u opaskama na djelo *el-Musned*, 3/28, veli da je hadis u ovoj verziji prenesen s ispravnim lancem prenosilaca.)  

Na pitanje: “Kako treba postupiti čovjek koji želi sa svojom suprugom imati nekoliko spolnih odnosa?”, šejh ***[Ibn Usejmin](https://pitajucene.com/search/Usejmin/answers/ "Pretraži odgovore u kojima se spominje šejh Ibn Usejmin")*** odgovorio je: “U vezi s onim ko želi sa svojom suprugom imati više spolnih odnosa, postoje tri stepena: prvo, da se okupa između spolnih odnosa, i to je najbolje; drugo, da između spolnih odnosa uzima abdest, i to je manje vrijedno od prethodnog stepena; i, treće, da ima nekoliko spolnih odnosa ne uzimajući ni abdest ni ***[gusul](https://pitajucene.com/search/gusul/questions/ "Pretraži pitanja o gusulu")***, a to je, opet, manje vrijedno od prethodnih dvaju stepena. Ovdje treba obratiti pažnju na to da supružnici ne bi trebali zaspati poslije spolnog odnosa, a da ne uzmu abdest ili da se pak ne okupaju.” (*Medžmuu fetava*, 11/167)  

Uzimanje abdesta između spolnih odnosa sunnet je samo u pogledu muškaraca, na temelju Ebu Seidovog, radijallahu anhu, predanja koje smo naveli.  

Članovima Stalne komisije za izdavanje fetvi postavljeno je sljedeće pitanje: “Treba li i žena uzeti abdest prilikom drugog spolnog odnosa, na temelju hadisa u kojem se to preporučuje?” Oni su na to odgovorili ovako: “Utemeljeno je da samo muškarac u tom slučaju uzme abdest jer se na njega, a ne na ženu, odnosi hadis: ‘Neka čovjek uzme abdest između spolnih odnosa’” (*Fetavel-ledžnetid-daima*, 19/350). A Gospodar najbolje zna.


Odgovor preuzet sa stranice islamqa, pod nadzorom šejha ***[Saliha Munedžida](https://pitajucene.com/search/Muned%C5%BEd%C5%BEid/answers/ "Pretraži odgovore od Saliha Munedžida")***


<https://islamqa.info>


